ΓΡΑΠΤΗ ΕΡΩΤΗΣΗ E-2655/98

υποβολή: Antoinette Spaak (ELDR) προς την Επιτροπή

(1 Σεπτεμβρίου 1998)

Θέμα: Χρησιμοποίηση των διαφόρων γλωσσών στα όργανα της Ευρωπαïκής Ένωσης

1. Ποιός ήταν παλαιότερα και ποιός είναι σήμερα ο αριθμός των σελίδων που παράγονται, ως πρωτότυπα κείμενα, σε μια γλώσσα της Ευρωπαϊκής Ένωσης και σε ποιές γλώσσες ζητήθηκε η μετάφρασή τους;

2. Ποιά είναι η θέση των ευρωπαϊκών οργάνων, ενόψει της διεύρυνσης, στο γλωσσικό επίπεδο;

3. Ποιές είναι οι γλώσσες των διαπραγματεύσεων, στον ΠΟΕ, την ΧΚΑΕ, της Κύπρου, των Βαλτικών Χωρών και των χωρών της πρώην ΕΣΣΔ;

Απάντηση του κ. Liikanen εξ ονόματος της Επιτροπής

(26 Οκτωβρίου 1998)

1. Το 1997, η Μεταφραστική Υπηρεσία της Επιτροπής έλαβε προς μετάφραση περίπου 250.000 σελίδες προς μία, μερικές ή όλες τις επίσημες γλώσσες. Οι κύριες γλώσσες προέλευσης ήταν τα αγγλικά και τα γαλλικά. Οι σελίδες που μεταφράστηκαν κατά την ίδια περίοδο ήταν λίγο περισσότερες από 1.100.000 από τις οποίες οι 700.000 προς όλες τις επίσημες γλώσσες. Ωστόσο, για ορισμένους γλωσσικούς συνδυασμούς ο αριθμός σελίδων που μεταφράστηκαν ήταν αμελητέος.

2. Το ισχύον γλωσσικό καθεστώς είναι πάντοτε αυτό που καθορίσθηκε από τον κανονισμό αριθ. 1 του 1958, όπως τροποποιήθηκε με τις διαδοχικές προσχωρήσεις. Το καθεστώς αυτό μπορεί να τροποποιηθεί σύμφωνα με τη διαδικασία του άρθρου 217 της συνθήκης ΕΚ.

Κατά την προετοιμασία των προτάσεων της στο πλαίσιο του Προγράμματος δράσης Αgenda 2000, η Επιτροπή ενέκρινε έμμεσα την υπόθεση του ισχύοντος γλωσσικού καθεστώτος όπου θα χρησιμοποιούνται οι γλώσσες των υποψήφιων χωρών. Η Επιτροπή θέσπισε πλαίσιο κατάρτισης για την κάλυψη των νέων αναγκών μετάφρασης.

Όσον αφορά τη διερμηνεία, η Επιτροπή είναι πεπεισμένη για την σκοπιμότητα διευρυμένης διερμηνείας με τη χρησιμοποίηση μετατρέψιμων καμπινών που θα συνδυάζονται με κατάλληλη και εντατική εκπαίδευση και με την πρόσληψη διερμηνέων με συγκεκριμένες γλώσσες. Στο πλαίσιο αυτό η αναδιοργάνωση της Κοινής υπηρεσίας διερμηνείας-συνεδριάσεων (SCIC) της Επιτροπής που άρχισε από το πρώτο εξάμηνο του 1996 της επέτρεψε να καλύπτει από τον πάγιο προϋπολογισμό του 1998 επιπλέον 500 παθητικές γλώσσες (οι γλώσσες από τις οποίες μεταφράζει ο διερμηνέας) και τη διερμηνεία στις ενδεχόμενες επίσημες γλώσσες με ελάχιστο κόστος και σε χρονικό διάστημα πέντε ετών. Στο πλαίσιο αυτό η Επιτροπή αποφάσισε από εφέτος να καταβάλει ιδιαίτερη προσπάθεια στο τομέα της κατάρτισης για τις γλώσσες των ΧΚΑΕ.

3. Οι γλώσσες εργασίας του ΠΟΕ είναι τα αγγλικά, τα γαλλικά και τα ισπανικά.

Όσον αφορά τις γλώσσες που χρησιμοποιούνται κατά τις διαπραγματεύσεις για την προσχώρηση οι οποίες διεξάγονται με την Κύπρο, την Εσθονία, την Ουγγαρία, την Πολωνία, τη Τσεχική δημοκρατία και τη Σλοβενία, η κατάσταση έχει ως εξής. Οι διαπραγματεύσεις ξεκίνησαν με αναλυτική εξέταση του κοινοτικού κεκτημένου. Η εξέταση αυτή συνίσταται σε διαπραγμάτευση κεφάλαιο ανά κεφάλαιο. Κατά τις συνεδριάσεις, οι υποψήφιες χώρες μπορούν να εκφράζονται στη γλώσσα τους. Όταν συμβαίνει αυτό, υπάρχει διερμηνεία προς τα γερμανικά, τα αγγλικά και τα γαλλικά. Αφού εξετασθεί ένα κεφάλαιο, οι υποψήφιες χώρες υποβάλουν τις επίσημες διαπραγματευτικές τους θέσεις. Τα σχετικά κείμενα που έχουν συνταχθεί μέχρι σήμερα ήταν όλα στα αγγλικά.